Man geskiet toe hy gaan fietsryFoto: Netcare 911 ŉ Fietsryer moes Saterdagoggend per helikopter na ŉ Johannesburgse hospitaal geneem word nadat hy verskeie kere langs die pad geskiet is. Kapt. Appel Ernst, woordvoerder van die polisie, het gesê die voorval het naby die Letamo-landgoed in die Kromdraai-gebied in Krugersdorp plaasgevind. Shawn Herbst, woordvoerder van Netcare 911, het gesê paramedici is omstreeks 10:30 na die toneel ontbied. Daar het hulle die man, vermoedelik in sy 50’s, met verskeie skietwonde aangetref. Hy is op die toneel behandel voordat hy per helikopter na ŉ hospitaal geneem is. Herbst het gesê die man is vermoedelik beroof toe hy geskiet is. Ernst wou egter nie oor die motief vir die skietery bespiegel nie en het gesê die omstandighede rakende die voorval word ondersoek.